ddrg/super_eurlex huggingface dataset:
3.

udtrykker sin forfærdelse og forargelse over de rapporterede grusomheder, herunder voldtægt og henrettelse af civile, tvangsfordrivelse, plyndring af og angreb på civil infrastruktur, såsom hospitaler, lægefaciliteter, skoler, krisecentre og ambulancer, og beskydning af civile, der forsøger at flygte fra konfliktområder via på forhånd aftalte humanitære korridorer, som de russiske væbnede styrker har forpligtet sig til, i en række besatte ukrainske byer såsom Butja; insisterer på, at gerningsmændene til krigsforbrydelser og andre alvorlige krænkelser samt de ansvarlige regeringsembedsmænd og militære ledere skal drages til ansvar; minder om, at det internationale samfund i tilfælde af krigsforbrydelser og folkedrab har en forpligtelse til at handle og bør bruge alle de midler, det har til rådighed; støtter fuldt ud den efterforskning, som anklagemyndigheden ved Den Internationale Straffedomstol har iværksat af krigsforbrydelser og forbrydelser mod menneskeheden, samt det arbejde, der udføres af undersøgelseskommissionen under FN's Højkommissariat for Menneskerettigheder; opfordrer EU-institutionerne til at træffe alle nødvendige foranstaltninger i de internationale institutioner og procedurer og til ved Den Internationale Straffedomstol eller andre relevante internationale domstole at retsforfølge Putins og Lukasjenkos handlinger som krigsforbrydelser og forbrydelser mod menneskeheden og aktivt deltage i efterforskningen af dem; opfordrer til, at der oprettes en særlig FN-domstol for forbrydelserne i Ukraine; mener, at det vil være relevant at udnytte den internationale, upartiske og uafhængige mekanisme til at bistå i enhver international efterforskning af krigsforbrydelser begået i Ukraine; opfordrer medlemsstaterne og EU til at styrke deres kapacitet til effektivt at bekæmpe straffrihed for dem, der har begået eller deltaget i krigsforbrydelser;
4.

opfordrer indtrængende Kommissionen og medlemsstaterne til at gøre deres yderste for at fremskynde vedtagelsen af partnerskabsaftaler og programmer inden for den kortest mulige tidsramme uden at underminere klimabidragsmålene, partnerskabsprincippet og høringsprocessen med lokale og regionale myndigheder og civilsamfundsorganisationer og samtidig tilskynde til lokaludvikling styret af lokalsamfundet og andre bottom-up-tilgange; kræver navnlig, at Kommissionen — samtidig med at den fastholder et klart fokus på kvalitet, horisontale principper og behovet for at fortsætte bekæmpelsen af svig — analyserer alle muligheder for at strømline sine interne procedurer til støtte for denne proces;
59.

gentager, at forsvarlig økonomisk forvaltning af EU's midler er af allerstørste betydning; beklager, at databaser over modtagere af EU-midler ikke indeholder oplysninger om de endelige støttemodtagere og deres reelle ejere; beklager, at det ikke er muligt for kontrolmyndighederne at identificere de endelige modtagere af finansieringen; beklager dybt, at ikkestatslige organisationer (NGO'er) er blevet brugt til at tilsløre finansiering af terrororganisationer og ekstremistiske organisationer; understreger sit standpunkt om, at fælles regler om gennemsigtighed med hensyn til støttemodtagere også bør gælde for paraplyorganisationer, der modtager EU-midler og videregiver dem til NGO'er i deres netværk, for at sikre, at Kommissionen og kontrolmyndighederne kan revidere projekternes mål og endelige støttemodtagere; beklager, at Kommissionen ikke har foreslået en harmoniseret definition af NGO'er, på grundlag af hvilken den kunne overvåge dem, der i sidste ende drager fordel af midlerne; bemærker, at finansforordningen fastsætter regler for udvælgelse og tildeling af midler til disse enheder samt for kontrolmekanismer; opfordrer Kommissionen til at revidere finansforordningen også med henblik på at definere begrebet »NGO« ved at indføre klare kategorier af NGO'er og til at udvide kontrollen til også at omfatte de udgifter, som de endelige støttemodtagere rent faktisk har afholdt;
48.

opfordrer Kommissionen til at anvende ekstraordinære foranstaltninger, herunder støtte til privat oplagring, for landbrugsprodukter, der står over for markedsproblemer; noterer sig, at den agter at stille denne støtte til rådighed for svinekødssektoren; opfordrer indtrængende Kommissionen til at oprette en mekanisme, der gør det muligt for NGO'er og andre organer at få adgang til produkter fra privat oplagring med henblik på at hjælpe med at sikre fødevaresikkerheden i Ukraine; mener, at denne mekanisme også kan anvendes gennem Den Europæiske Fond for Bistand til de Socialt Dårligst Stillede i de medlemsstater, der huser flygtninge, med henblik på at imødekomme det presserende behov for at levere yderligere fødevarer; mener desuden, at fonden kan sikre, at sårbare mennesker ikke kommer til at lide uforholdsmæssigt under krisen;
45.

understreger behovet for at udfylde hullerne i de digitale færdigheder i hele EU, således at alle borgere og virksomheder kan få mest muligt ud af den digitale omstilling; opfordrer til en gradvis gennemførelse af Kommissionens handlingsplan for digital uddannelse 2021-2027 med henblik på at fremme bedre digitaliseringsfærdigheder, hvilket vil sikre uddannelses- og jobmuligheder for alle, herunder for iværksættere; understreger den afgørende rolle, som medlemsstaterne og de regionale forvaltninger har i forbindelse med støtte til myndighederne i landdistrikterne i deres bestræbelser på at udforme og sikre digital inklusion, ved at disse statslige og regionale myndigheder beskytter borgernes data og giver mennesker og lokale virksomheder flere muligheder gennem adgang til data; understreger, at digitale kompetencer og mediekundskab skal fremmes hele livet og allerede fra en tidlig alder; opfordrer Kommissionen til at give incitamenter til at støtte uddannelsesprogrammer og -initiativer for digitale færdigheder og mediekundskab på skoler, erhvervsfaglige uddannelser og universiteter; understreger i denne forbindelse betydningen af ESF+ for finansieringen af projekter, der hjælper arbejdstagere eller arbejdsløse med at erhverve nye færdigheder, da et af fondens mål er at give dem nye færdigheder, så de kan opkvalificere sig i deres job eller omskole sig til andre job; finder det vigtigt, at der bliver oprettet hybride læringsmodeller for at gøre opkvalificering tilgængelig for borgere med meget basale eller slet ingen digitale færdigheder;
11.

understreger, at mekanismen med konditionalitet vedrørende retsstatsprincippet bør anvendes på både Unionens budget og NextGenerationEU; understreger endvidere, at godkendelsen af de nationale planer under genopretnings- og resiliensfaciliteten bør gøres betinget af opfyldelsen af alle 11 kriterier, der er fastsat i artikel 19 i og bilag V til forordningen om genopretnings- og resiliensfaciliteten; forventer, at Kommissionen udelukker enhver risiko for, at programmer under samhørighedspolitikken bidrager til misbrug af EU-midler eller til overtrædelser af retsstatsprincippet, inden den godkender partnerskabsaftaler og programmer inden for rammerne af samhørighedspolitikken; opfordrer Kommissionen til at anvende forordningen om fælles bestemmelser og finansforordningen mere konsekvent for at imødegå diskriminerende anvendelse af EU-midler, navnlig enhver anvendelse af en politisk motiveret karakter;
10.

er overbevist om, at koordinering af de nationale finanspolitikker fortsat er afgørende for at understøtte genopretningen; noterer sig, at den overordnede finanspolitiske kurs under hensyntagen til de nationale budgetter og genopretnings- og resiliensfaciliteten forventes fortsat at støtte genopretningen i 2022 og sikre et gradvist skift i finanspolitikken; er enig med Kommissionen i, at medlemsstater med et lavt eller mellemhøjt gældsniveau bør forfølge eller fastholde en understøttende finanspolitisk kurs, og at medlemsstater med høje gældsniveauer bør anvende genopretnings- og resiliensfaciliteten til at finansiere yderligere investeringer til støtte for genopretningen, samtidig med at der føres en forsigtig finanspolitik, der dog ikke forhindrer de offentlige investeringer, som er nødvendige for at finansiere sektorer, der er af strategisk betydning for de europæiske økonomiers og samfunds genopretning og resiliens; er enig med Kommissionen i, at alle medlemsstater bør bibeholde eller i det store og hele bibeholde deres nationalt finansierede investeringer;
—

der henviser til de undersøgelser, som Temaafdelingen for Borgernes Rettigheder og Konstitutionelle Anliggender bestilte i 2019, 2020 og 2021, efter anmodning fra PETI-udvalget, med titlen »Strengthening the role and impact of petitions as an instrument of participatory democracy — Lessons learnt from a citizens' perspective 10 years after the entry into force of the Lisbon Treaty« (Styrkelse af andragenders rolle og virkning som et instrument til deltagelsesdemokrati — erfaringer set fra borgernes perspektiv ti år efter Lissabontraktatens ikrafttræden) (29. oktober 2021), »Obstacles to the Free Movement of Rainbow Families in the EU« (Hindringer for regnbuefamiliers frie bevægelighed i EU) (8. marts 2021), »Obstacles to participation in local and European elections, inside the EU« (Hindringer for deltagelse i lokale valg og valg til Europa-Parlamentet, inden for EU) (15. september 2020) og »Achievements of the Committee on Petitions during the 2014-2019 parliamentary term and challenges for the future« (Udvalget for Andragenders resultater i valgperioden 2014-2019 og udfordringer for fremtiden) (3. juli 2019),
43.

glæder sig over vedtagelsen af programmet for borgere, ligestilling, rettigheder og værdier med et øget budget på 1,55 mia. EUR for perioden 2021-2027 og anerkender, at det er en meningsfuld reaktion på de udfordringer, som civilsamfundet i EU står over for, og et første skridt i retning af at skabe en mere systematisk ramme for bistand til CSO'er i EU; opfordrer Kommissionen til aktivt at rådføre sig med CSO'er i forbindelse med definitionen af arbejdsprogrammer og finansieringsmekanismer for at sikre gennemsigtighed, fleksibilitet og brugervenlighed; glæder sig over mekanismerne for fornyet tildeling i indsatsområdet for EU's værdier; understreger betydningen af at sikre tilstrækkelig finansiering til aktiviteter i forbindelse med rollen som vagthund, fortalervirksomhed og retssager samt kapacitetsopbygning, eftersom disse fremmer CSO'ers bidrag til beskyttelse af EU's værdier og grundlæggende rettigheder; opfordrer Kommissionen til at sikre, at finansiering øremærkes til at støtte CSO'er i gennemførelsen af de opgaver og roller, de får tildelt i dens forskellige sektorpolitikker; opfordrer til specifik nødfinansiering og praktisk støtte til borgeraktører og menneskerettighedsforkæmpere, der er i risiko for at få overtrådt deres grundlæggende rettigheder;
19.

glæder sig over, at 85 % af alle de nye foranstaltninger udadtil skal have ligestilling mellem kønnene som et vigtigt mål eller et hovedmål; glæder sig over Kommissionens mål om at have ligestilling mellem mænd og kvinder som et hovedmål for 5 % af sine nye handlingsprogrammer for indsatsen udadtil; glæder sig også over, at der medtages mindst ét initiativ pr. land med ligestilling mellem mænd og kvinder som hovedmål; minder om, at 5 %-målet blev nået allerede i 2019, og efterlyser større ambitioner, øget støtte og konkret øremærket finansiering til kønsorienterede initiativer i kønshandlingsplan III; opfordrer til, at 20 % af den officielle udviklingsbistand i hvert land afsættes til programmer, der har ligestilling mellem kønnene som et af deres vigtigste mål; opfordrer til, at der fastsættes et specifikt mål om, at 85 % af EU's officielle udviklingsbistand afsættes til programmer, der har ligestilling mellem kønnene som et hovedmål eller vigtigt mål; forventer og opfordrer derfor EU og medlemsstaterne til at forpligte sig til ikke at bruge nogen officielle udviklingsbistand på projekter, der kan vende eller skade resultaterne af ligestilling mellem kønnene; understreger, at de fastsatte mål ligeledes bør kvantificeres på grundlag af den øremærkede finansiering og ikke blot en procentdel af de samlede programmer;
12.

kræver, at de kinesiske myndigheder giver åben, uhindret og meningsfuld adgang til FN's højkommissær for menneskerettigheder og mandatindehaverne i FN's Menneskerettighedsråds særlige procedurer til at besøge Xinjiang; anmoder den kinesiske regering om at samarbejde med FN-organisationerne om dette spørgsmål; opfordrer indtrængende FN's Menneskerettighedsråd til at prioritere spørgsmålet om tvungen organhøst;
12.

opfordrer indtrængende næstformanden for Kommissionen/Unionens højtstående repræsentant for udenrigsanliggender og sikkerhedspolitik, Kommissionen og medlemsstaterne til at blive ved med at bringe sagen om Osman Kavala og alle andre sager om menneskerettighedsforkæmpere, advokater, journalister, politikere og akademikere, blandt andre, der er vilkårligt fængslet, op over for deres tyrkiske samtalepartnere, og til at yde de anholdte diplomatisk og politisk støtte, herunder observation af retssager og overvågning af sager; opfordrer til, at en delegation fra Europa-Parlamentet overværer retssagen mod Kavala og hans medtiltalte, hvis den fortsætter; bemærker muligheden for at appellere den seneste retsafgørelse til den tyrkiske kassationsdomstol og til forfatningsdomstolen;
15.

er rede til at spille sin rolle og sikre en passende opfølgning af konferencens resultater; opfordrer derfor til indkaldelse af et konvent ved at iværksætte den procedure for revision af traktaterne, der er fastsat i artikel 48 i traktaten om Den Europæiske Union, og opfordrer Udvalget om Konstitutionelle Anliggender til at iværksætte den nødvendige procedure i denne forbindelse;
49.

anbefaler, at EU's multilaterale engagement styrkes med henblik på at fremme og integrere respekten for trosmindretal eller religiøse mindretal i menneskerettighedspolitikker på verdensplan; opfordrer EU og dets medlemsstater til at styrke samarbejdet med FN, Europarådet og Organisationen for Sikkerhed og Samarbejde i Europa (OSCE) for at intensivere åbne og konstruktive dialoger med Den Afrikanske Union, Organisationen af Amerikanske Stater, Sammenslutningen af Sydøstasiatiske Nationer og Den Islamiske Samarbejdsorganisation og andre regionale organisationer til at indgå alliancer med tredjelande eller grupper af ligesindede stater med henblik på at give internationale svar på menneskerettighedsspørgsmål, som trosmindretal eller religiøse mindretal står over for, navnlig dem, der er mest sårbare eller udsatte for angreb i konfliktområder; anbefaler, at EU fortsat er den ledende sponsor for resolutioner om tanke-, samvittigheds-, religions- eller trosfrihed i FN's Generalforsamling og FN's Menneskerettighedsråd; opfordrer til fælles initiativer mellem EU og FN med henblik på at bekæmpe forfølgelse og forskelsbehandling af trosmindretal eller religiøse mindretal og ikketroende; opfordrer EU til at intensivere samarbejdet med FN's Menneskerettighedsråd, navnlig gennem FN's Menneskerettighedsråds særlige procedurer, FN's Højkommissariat for Menneskerettigheder og den særlige rapportør om religions- og trosfrihed; anbefaler også, at særlige udsendinge for religions- eller trosfrihed i alle EU's medlemsstater udveksler deres bedste praksis og arbejder tæt sammen;
61.

understreger på ny vigtigheden af forskning og innovation for den økologiske landbrugssektors bæredygtighed og for opfyldelsen af samfundets forventninger vedrørende biodiversitet, klimaændringer og klimatilpasning, dyrevelfærd og effektiv ressourceudnyttelse, og konstaterer med tilfredshed, at Kommissionen agter at øremærke midler fra Horisont Europa til at støtte disse mål; understreger i den forbindelse behovet for, at forskning og innovation tilskynder til omlægning til økologisk landbrug, herunder inden for husdyrproduktion, finder alternativer til visse rå- og hjælpestoffer både i produktions- og forarbejdningsleddet med henblik på at øge udbyttet og sikrer tilgængeligheden af det nødvendige proteinfoder og de nødvendige vitaminer, plantebeskyttelsesmidler, navnlig biokontrolløsninger, gødningsstoffer og genetiske ressourcer til yderligere at udvikle robuste landbrugssystemer og øge tolerancen over for tørke, skadedyr og sygdomme; opfordrer Kommissionen til at stimulere og fremme samarbejde mellem forskersamfund, der arbejder med økologiske og konventionelle fødevarer og landbrugsmetoder, navnlig gennem det europæiske innovationspartnerskab for landbruget (EIP-AGRI);
130.

mener, at der er behov for, at maksimumgrænserne for bruttotonnage — som et kriterium for måling af fiskerikapacitet — tilpasses til at afspejle den virkelighed, der er i sektoren, og at det er nødvendigt at anvende mere moderne, mindre forurenende og mere energieffektive motorer; opfordrer i den forbindelse Kommissionen til at revidere disse kriterier med det formål at forbedre sikkerheds-, arbejds- og levevilkårene og at muliggøre de ændringer, der er nødvendige for at forbedre den miljømæssige bæredygtighed, tiltrække flere unge arbejdstagere til sektoren, sikre færre miljøvirkninger og sikre, at fiskerikapaciteten ikke øges;
43.

beklager igen på det kraftigste Det Europæiske Råds beslutning om at skære drastisk i den endelige budgetpost for militær mobilitet, som blev oprettet for nylig under Connecting Europe-faciliteten (CEF II) 2021-2027, i forbindelse med vedtagelsen af budgettet for den flerårige finansielle ramme for 2021-2027 og beklager, at denne fejltagelse nu er ved at underminere vores fælles europæiske sikkerhed; opfordrer Kommissionen til at finde og fremlægge løsninger for at øge budgetposten for militær mobilitet under CEF II-programmet markant og foreslår at mobilisere ubrugte midler fra genopretnings- og resiliensfaciliteten til dette formål; fremhæver, hvor vigtigt det er at sikre, at aspekterne forbundet med militær mobilitet vurderes og gennemgås grundigt i forbindelse med både infrastruktur og finansieringer, for at samarbejde og mobilitet på tværs af grænserne inden for EU fungerer så godt som muligt; opfordrer i denne henseende Kommissionen til at foreslå målrettet støtte til større infrastrukturprojekter, der kan bidrage til bedre forbindelser mellem alle medlemsstaterne, og til at udvide transportinfrastrukturforbindelserne med Vestbalkan, Moldova, Georgien og Ukraine; anmoder navnlig om at styrke al større infrastruktur med dobbelt anvendelse, som fører til Unionens østlige grænse;
28.

minder om den vanskelige situation og de forhindringer, som transkønnede personer står over for, herunder transkønnede kvinder eller transkønnede og interkønnede kvinder med en mandlig kønsmarkør i deres pas, der forhindres i at flygte fra Ukraine; minder om, at transkønnede personer, hvis identitetsdokumenter ikke svarer til deres identitet, ikke kan passere gennem interne kontrolsteder og kan blive udelukket fra civilbeskyttelsesforanstaltninger; påpeger, at modtagelseslejre, som frivillige og civilsamfundet har oprettet for dem, mangler kapacitet til at huse alle; understreger, at transpersoner har vanskeligt ved at få adgang til hormonbehandling; minder om, at den slags behandling og andre specifikke lægemidler til transkønnede og interkønnede er klassificeret som essentielle af WHO og derfor bør indgå i humanitære bistandspakker; opfordrer derfor Kommissionen til at yde finansiel støtte og koordineringsbistand fra EU i denne henseende; opfordrer EU til at anmode Ukraine om at forenkle procedurerne for at give disse kvinder mulighed for at flygte fra Ukraine; opfordrer EU's medlemsstater til at tilbyde passende lægemidler og medicinsk behandling, efter at disse kvinder har passeret grænsen;
4.

bemærker, at jo længere den russiske angrebskrig varer i nabolandet Ukraine, desto større vil behovet være for humanitær, sikkerhedsmæssig og socioøkonomisk bistand til Republikken Moldova; glæder sig over Europa-Parlamentets og Rådets nylige vedtagelse af makrofinansiel bistand på 150 mio. EUR til Republikken Moldova for at dække dele af landets eksterne finansieringsbehov; opfordrer derfor Kommissionen til yderligere at øge den finansielle og tekniske bistand til Moldova, herunder gennem et nyt forslag om makrofinansiel bistand; understreger, at et nyt forslag om makrofinansiel bistand er af afgørende betydning, da den nyligt vedtagne pakke blev udarbejdet af Kommissionen før konflikten i Ukraine; insisterer på, at et nyt forslag om makrofinansiel bistand primært bør bestå af tilskud frem for lån med henblik på at stabilisere Moldovas socioøkonomiske situation og styrke landets generelle modstandsdygtighed; understreger, at den økonomiske genopretningsplan for Republikken Moldova til en værdi af op til 600 mio. EUR er afgørende for Moldovas genopretning;
14.

bemærker med bekymring, at Kommissionen ikke har indledt sådanne procedurer med hensyn til Polen, og opfordrer til, at Kommissionen foretager yderligere vurderinger og træffer foranstaltninger i henhold til forordningen; beklager endvidere, at Kommissionen anvender den snævreste fortolkning af forordningen, når den vurderer overtrædelser af retsstatsprincippet i en medlemsstat, ved effektivt at udelukke en alvorlig risiko, der påvirker den finansielle forvaltning af Unionen og dens finansielle interesser, som en betingelse for, at konditionalitetsmekanismen bør aktiveres; gentager, at forordningen klart fastslår, at en trussel mod retsvæsenets uafhængighed udgør en overtrædelse af retsstatsprincippet;
19.

glæder sig over de bestræbelser, som nogle lande har gjort for at sætte en stopper for korruption; opfordrer indtrængende de afrikanske lande og EU-landene til at bekæmpe alle former for korruption; understreger forbindelsen mellem korruption og miljøkriminalitet, som begge udgør en voksende trussel mod opfyldelsen af verdensmålene for bæredygtig udvikling; bemærker, at håndtering af ustabilitet i regionen er en forudsætning for at fremme den globale sikkerhed og gøre fremskridt med hensyn til at opfylde verdensmålene for bæredygtig udvikling; opfordrer indtrængende EU og dets medlemsstater til at udnytte politikken for bekæmpelse af korruption gennem øget kapacitetsopbygning i forbindelse med lovovertrædelser, der anerkendes som miljøforbrydelser af EU, Interpol og FN's miljøprogram;
9.

opfordrer EU, medlemsstaterne og det indternationale samfund til i lyset af Cambodjas rolle som formand for Sammenslutningen af Sydøstasiatiske Nationer (ASEAN) at gribe chancen for at lægge pres på og træffe offentlige foranstaltninger for at yde beskyttelse til aktivister og menneskerettighedsforkæmpere og til at støtte politiske partier i deres kamp for at genåbne en del af det politiske og civile rum i forventning om det kommmende kommunalvalg den 5. juni 2022 og det nationale valg i 2023; understreger, at den seneste udvikling yderligere undergraver den cambodjanske regerings troværdighed med hensyn til at gennemføre en positiv menneskerettighedsdagsorden i regionen og som formand for ASEAN;
52.

opfordrer Kommissionen til at intensivere sit arbejde med undervisning i medborgerkundskab for at forbedre adgangen til og kvaliteten af denne undervisning i alle medlemsstater og støtte udviklingen af en europæisk dimension i undervisningen i medborgerkundskab for alle aldersgrupper; mener, at en permanent struktur bør være ansvarlig for at skabe synergier på europæisk plan i undervisningen i medborgerkundskab, forvalte de EU-midler, der afsættes til dette formål, og koordinere indsatsen for fælles metoder, praksis, værktøjer og indhold; mener, at den også bør være ansvarlig for dataindsamling og evaluering af virkningen af de foranstaltninger til undervisning i medborgerkundskab, der finansieres af Unionen, med henblik på at udbrede og opskalere de mest vellykkede foranstaltninger og på dette grundlag give Kommissionen mulighed for at foreslå politiske og lovgivningsmæssige initiativer på dette område; mener, at den bør støtte mulighederne for træning af både lærere og andre pædagoger i undervisning i medborgerkundskab og tilskynde til tværnational udveksling;